
Foar Floris, Fred, Linda 


en fansels Jacques en                Peter
                                             
De koarkelûker

Hoe't ik it hjir fyn. As ik net wist hoe't ik begjinne soe, koe ik it miskien sa                dwaan. Dat seist, Floris. No, ik fyn it hjir moai, de omkriten haw ik it oer. En op dit stuit hielendal, mei al dy snie op 'e beammen. It                is gewoan prachtich. Ik wist ek net, dat wy yn ús lân langlaufe kinne. Ik sjoch hjir de iene nei de oare foarby peddeljen. Ik soe it ek                wol ris besykje wolle, mar dat wurdt fansels niks, want ik mei noch net fierder as de brievebus komme. Mar ik mis de see. Dy is hjir sa'n                    ein fan ôf en dat fiel ik. Ja, nuver, mar ik krij it wolris wat benaud yn 'e bosken mei al dy beammen, sa ticht om je hinne. Wy wenje thús yn in frij hûs, mar mei wol buorlju om je hinne fansels. Dat is sa yn in stêd. Mar ik haw my der noait sa thús field, salang as wy dêr sitte. De keamers binne my te grut. Dan krijst sa'n ferlern gefoel ast dêr, foaral jûns, sitst. Dan wist ik ek noait wat ik ris dwaan soe en dus die ik niks. En hoe wurch en slûch as in mins dêr fan wurdt. Mar ast dan op bêd giest, binne dy wurgens en slûgens wer oer, bist klear wekker en dan begjinst te prakkesearen.

Myn man sei altyd, dat ik mar better mei in post­rinder of in meteropnimmer trouwe kind hie. Sokke lju komme mei gesellige nijtsjes thús en hawwe net dy problemen op 'e nekke, dêr't hy mei tangele sit.

Krom en bryk krûpt er yn 'e neimiddei út syn auto wei mei in koffer fol fraachstikken, dêr't er in oplossing   foar fine moat. Altiten mar wer. Want der bliu­we fraach­stikken yn 'e wrâld, salang as der minsken bin­ne. Mei my koed er der net oer prate, omdat ik niks wit en nergens ferstân fan ha. Yn it begjin, doe't er dy baan hie, besocht ik my der yn te ferdjipjen. Ik die echt myn bêst, mar it wie allegearre Ingels wat de klok sloech en sa fol fakjargon. Ik koe hûndert kear sa'n alinea lêze en dan wist ik noch net wat der stie, koe it dus ek net neifertelle. En hy koe it my ek net yn in pear wurden dúdlik meitsje. Wittenskippers dogge sa ûnmooglik yngewikkeld, sizze de dingen noait yn tsien wurden as se der hûndert om smoarch meitsje kinne.

En jûns, op bêd, moast er noch bannen ynsprekke, dy't ien fan syn sekretaresses de oare deis úttikje moast. Behalve tongersdeitejûns. Dan gong er yn it bad. Fêste prik en kaam der nei ferrin fan tiid fansels ek wer út. Stevene dan op my ôf. Om himsels wer ris te bewizen, hoe'n geweldige keardel as er wie. Hy seach der by op 'e klok. Woe altyd rekords leverje. Mar yntellektuelen - de goede net te nei sprutsen - binne net fan dy krachtpatsers. En dat hoecht fan my ek net. Mar Floris, ik hâld fan dy man. De heit fan myn bern. Mar ja, it wiene fan dy fjildslaggen. As ik der no, wat op in ôfstân, oan werom tink, dan tink ik sa. Dêr't djoere parfums dy't er foar my meinaam (lês: foar himsels), ek in rol yn meispilen.

Ik wit it, Floris. It is net de bedoeling om oer myn man te praten. Ik sit hjir, yn dizze ynrjochting, foar my sels. Ik woe trouwens wol, dat ik op in eilân siet, fier fan alles en iderien ôf, mei in boek en in soad grammofoanplaten en lekkere wol, om in trui te     breid­zjen. Ik doar it no op te skriuwen, omdat ik wit, dat hy it net lêst en dus net tsjin my sizze kin, dat ik der wer ûnsin útkream. Ik nim oan teminsten, dat Jurgen, de direkteur hjirre en psychiater, dit ferhaal, dat ik yn opdracht op papier sette moat foar de evaluaasje, as geheim beskôgje sil en der net in kopy fan makket foar syn grutte freon. Ik wist net iens, dat se freonen wienen, hy en myn man. Ik siet der by, doe't er him opbelle: ‘Jurgen, kinst myn frou ek in skoftke opnimme. Ja, daliks. Se is folslein oer har toeren.' Floris, foardat ik wist, wat der barde, siet ik al nêst him yn 'e auto op reis hjir hinne. Twa oeren riden. En oeral reinde it. Wy hienen de radio oan, dy't ôfgryslik stoarde. Ik frege noch: ‘Dit kinst my dochs net oandwaan, samar ynienen. Silst my net misse? En hoe moat it no mei dy? Bin ik der net. Hast it wol oan tiid, moatst ek wer werom.'

Fan mysels fyn ik net iens, dat ik oer myn toeren bin, allinnich ik waard gek fan alles. Gewoan gek. Der kloppe wat net. As ik de krante iepensloech, tûzen om trettjin, hy stie der wer yn. Mar in folslein oare man as dy't der by my oan 'e tafel siet en mei de foarke yn syn sprútsjes omprike. It nijs op 'e televyzje. Wylst wy de reklamespots oanhearden en -seagen, frege ik: ‘Bist der hjoed ek wer by?' En hy, noch mei ien each yn syn papieren: ‘Ik mei oannimme fan wol. Want ik ha noch al wat wichtige dingen sein, dêr yn Ommen en se wienen der fansels wol.' Wist ik net iens, dat er nei Ommen ta west hie.

‘Pop, Martha, ik kin dy net álles oan 'e noas hingje.' No nee. Soms knipten se samar hiele rigels út syn redefieringen wei, dy't der no krekt al yn sitte moatte                 hienen. Dan fleach myn houten jiskebak troch de keamer en dan wie der yn dizze kloatsekkerige wrâld net te libjen. Folgen oerenlange telefoanpetearen, ider­ien op syn donder jaan en dan tocht ik by mysels: ‘Wa is der no einliken gek?' Wie dat de saak wurdich om je der sa oer op te winen? En ik besocht him wer wat del te bêdzjen, krige dan it ferhaal oer dy postrinder of meteropnimmer, dêr't ik sneontejûns mei te klaverjassen koe of te dûnsjen. Seach ik dan net hoe'n man hy wie, wat him besiele en wêr't er mei dwaande wie? Lies ik de kranten wol? Nee, ik lies gjin kranten mear. Ik hoegde en woe dat allegear net lêze, omdat it my trochrûn en ik seach allinnich mar mear nei myn hyasinten, dy't út 'e modder wei oan it opkommen wienen en ik woe se de pot wol útsjen, omdat ik sa benijd wie, hokke blommen as dêr no út komme soene.

Der kaam gjin mins mear by ús oer 'e flier, en hy miste se ek net, mar ik wol. Ik miste se freeslik, doarst ek wer net ien op te beljen, omdat ik neat te fertellen hie. Ik kaam ek nergens mear. Ik kaam der net oan ta. Niks te dwaan en nergens oan ta komme. Ik koe ek niks mear. Iten klear meitsje en de wask dwaan, en dat is ek al hiel wat fansels. Mar der kaam oeral rommel en troep en in keuken, dy't je oangriisde. Soms bleau er dagen fuort, krige ik in stik of wat telefoannûmers op, dêr't er yn needgefallen te berikken wie, mar dêr't se him noch noait live sjoen hienen. Ik belle oeral hinne op - ik siet yn noed, ik.

Ik hie noait witten, dat je je as troude frou sa iensum fiele koenen. Dagen bleau ik op myn bêd lizzen en dan stie er ynienen wer foar myn noas, mei gatten yn 'e sokken en oeral knopen ôf, om my mei te dielen,             hoe'n drok libben as er hie en frege oft it mei my ek noch ris wat waard. ‘Hoe bedoelste?' frege ik dan wer en rêde de kranten op, dy't fuort koenen. ‘No ja,' sei er, wie al wer fergetten wat er frege hie, en dan wie ús praat ek wer op.



Ik dreamde dat fan dy koarkelûker, Floris. In koarke­lûker, mei in read hânfet - hoe hjitte dy dwers­einen, dêr't je de fingers om hinne bûge? - wie it en ik ha hiel wat winkels en supermerken ôfstrune moatten om krekt sa'n ien te finen. Sokken binne der hast net mear. By in buertwinkeltsje leinen se yn in doaske en doe't ik se seach, koe ik myn eagen net leauwe. Seis, en ik ha se alle seis kocht. ‘Bin ik se mar kwyt,' sei de man, ‘en jo kinne foar in skoft, haw ik it op, foarút.' Sân en in heale gûne en dat wie net iens djoer.

Ik dreamde dat net ien, mar wol tsien kear. No, no, tink ik, in goed mes hie handiger west, mar ik wie beseten fan dy koarkelûker. En as er syn tee dronk, tocht ik: ‘Ik bin benijd.' Ik fleure hielendal op, myn minderweardichheidskompleksen hâlden har koest en omdat ik no ienkear sa bin, dat ik der net oer praat wat ik dwaan síl, mar gewoan dóch (en dêrom ek noait wat regelje kin) (seit myn man), koe ik net mear rêstich op 'e stoel sitte. Yn myn dreamen hie ik it allegearre al meimakke, al sjoen. Mar ik moast myn tiid ôfwachtsje. En dy wie der op in woansdeitemiddei. Hy lei op 'e bank. Myn man. Wy hienen bamy iten. Ik liet de ôfwask stean. Helle dy koarkelûker út it pûdsje, dêr't in lyts wjerheakje oan sitten bleaun wie. Sa'n ien wie der by. Ik knibbele foar him del, lei myn holle op syn hert, en hy, wylst er my oer myn hier aaide: ‘Wat                         aardich fan dy, Martha, datst sa even by my komst. Ik woe, datst dat ris wat faker diest. Dan gong it ek folle better mei dy en my. In man hat waarmte noadich.'

Ik skode syn trui omheech en makke de knoopkes fan syn oerhimd los. Doe peutere ik syn himd út syn broek en tearde it trije kear om. Ik tute syn liif, treau myn holle der hielendal yn. Hy wurke geweldich mei, ûntspande him hielendal, lei syn skonken wiid út­-inoar en syn fuotten foelen nei bûten. It gong oars, Floris, as dat ik it yn myn dreamen meimakke hie. ‘Och, och,' suchte er. Hy hie syn eagen ticht en syn foarholle glom, as hied er him krekt wosken mei griene sjippe. Ik streake foarsichtich oer syn glêd boarst hinne, gjin spoar fan hier. In tel, even, begrutte it my om him en ik freegje my no ôf: wêrom? Mar myn hannen wienen warber as yn lang ferline tiden en myn fingers hiene it plak fûn neffens it ‘Medisch gezondheidsboek voor het hele gezin'. Hy preuvele koarte leave wurdsjes. Dat klonk as in gebed. God, wat hie ik him leaf op dat momint. Doe helle ik de koarkelûker út myn skelksbûse wei en sette him op syn boarst. Ik drukte daliks troch en draaide tagelyk. Doe lei ik ek op 'e grûn. Om syn geskreau net te hearren, hâlde ik de hannen tsjin de earen oan. Ek hiel oars as yn myn dreamen. Dêr loek ik presiis en netsjes stikken út syn earen, eagen en hert wei. Waarden alle brokjes besjoen troch froulju yn wite jassen: seagen dy eagen my, Martha, wol, hearden dy earen my wol en kloppe dat hert ek noch foar my? In hiel wiidweidich en earnstich ûndersiik hie dat west.

Floris, ik bleau sitten dêr't ik siet. Ferlamme wie ik. Wat hie ik dien? Sels doe't ik hearde dat er út 'e                   keamer gong, de hurde klap fan de doar, bleau ik noch sitten. Mei it rottige gefoel, dat my ek noait ris wat slagge yn it libben.

Sa bin ik hjir dus kommen. Moat ik wat sizze oer de ûntfangst? Dêr wit ik einliks niks mear fan. Dat gong sa gau allegearre en myn man fulde de papieren yn. Allinnich wist er net wannear't ik berne wie. Dat haw ik sels sein. En se sluten my op, draaiden in kaai achter myn rêch om. As der brân kommen wie, hie ik gjin kant út kinnen. Dat liket fansels nergens op. Ik kin it paad noch iderkear net fine yn dit gebou, ik rin altyd de ferkearde kant út. Mar dan komt Chiel ynienen opdaagjen en seit, dat ik him mar in earm jaan moat, en dan komt alles wol wer goed.

Al dy terapyen en trainingen, Floris, ik moat der oan wenne. Jim, iderien, fynt alles hjir gewoan, omdat jim der altyd yn sitte, mar ik kom út in hiel oar libben. En oeral rinne minsken, hjirhinne, dêrhinne, Alice, Anneke, Line, Joep, José, en dan is der noch in Brel, no ja, en Fred en Linda …en Peter, dat is de dokter. Ik wist earst ek net wa't pasjint wie en wa terapeut, fynst it gek?

Fan de dagen wit ik niks ôf, se binne hjir allegearre gelyk. Dat sizze se yn 'e groep ek, al is der alle dagen wer wat oars, seit Alice.

Mar ik hoopje, dat ik hjir net al te lang hoech te bliu­wen. En dat alles wer goed komt, mei my, mei myn man en my, gewoan, yn it libben.
                                                                                                                                                                                                                    
                                     
Sjouke

Dat myn hiele libben útraffele wurdt. Dat jim hjir dingen nei boppen helje, Floris, dêr't ik sels noait mear oan tink. Of noait, dat is net wier, mar dêr't ik dochs net alle dagen mei ompankoekje. Wy binne no no en wy moatte no fierder en is it dan noch fan belang hoe't ik dat mei Sjouke hân ha?

Floris, wat wurch wurd ik hjir fan. Fan moarns betiid - njoggen oere draai ik al mei yn de earste groep - oant jûns let - healwei alven binne wy noch oan it evaluearjen - yn aksje. It is in ferromming as ik yn 'e keuken kopkes ôfdroegje moat of de toiletten op gong fjouwer skjinmeitsje. Ek terapy. Ik wit it wol, dat wurk in goede saak is foar it minskdom (al soenen wy dêr ek wer lang en breed oer prate kinne), mar sá, dat ik it net iens oan tiid ha om de bern - en ik ha mar trije - in kaart te stjoeren mei in ferhaaltsje der op en myn man in brief, dat giet my gewoan te mâl. Bin ik hjir net belâne om ta rêst te kommen? Sadat ik der aanstûns wer tsjinoan kin? Ik sjoch it hiele libben wol wer sitten, hear, mar as jim sa dogge… Sit ik ek noch yn de budgetearings-kommisje. By de groepsterapy haw ik dat ek al sein: as ik allinnich mar sjoch, hoe't de sinne skynt en hoe blau as de loft is en der oan tink, hoe't it fiele soe as de wyn troch myn hier waait as ik op it strân rinne soe en lekkere kâlde earen krije en prykjende fingers, en dan in beker gleon­hjitte sûkelademolke drinke.                 Dan sjóch ik it wer. It is bloedkâld, dat seit José, dy't allang te boadskipjen mei nei E. en elk wykein nei freonen reizget en mei sokke ferhalen moandeis yn 'e leefgroep komt.

En dan begjinne jim te sanikjen oer Sjouke. Dat is safolle jier lyn. Syn hûs is ôfgryslik ferboud, der is neat mear fan oer. Ik ha der noch ien kear west, dêr­nei, en doe't ik op it stoepke stie, wist ik, dat alles foarby wie en ik frege my op datselde stuit ôf oft it der wol ea west hie. It taffeltsje, dêr't ik altyd by siet, mei syn wibelige en ûngelikense poaten, wie nergens mear te sjen. De gaspit en it elektryske stoofke, de reiden stoel mei de gatten yn it kessen, fuort. Fansels. Mar dat wiene yn dy tiid sokke belangrike dingen foar my. Gjin mins, Floris, sil dat begripe kinne. Dat jim dat sa fernuvert. En dan it útsicht. Ik seach út oer de lânen, yn 'e fierte seach ik tuorkes, sân, as it waar helder wie en altyd wer in oare loft. Dat stel, dat it húske kocht hat, hie in hok boud yn it stikje tún. Doe't ik troch it rút seach, dat no in grutgrut rút wurden is, seach ik oars niks as stien en brune planken en myn fiere fierte wie fuort. En it rûkte hiel oars. It rûkte nei kofjesetapparaat, mar doe, yn myn tiid, hong der in lucht fan stoofparkes, troch it hiele hûs hinne.

Ik begryp hielendal net, wêrom't jim der sa op ynfreegje moatte. Hoefolle dagen binne wy der al net mei oan 'e gong. Fred begjint der noch oer as hy my op 'e gong tsjin komt en dan tink ik, man, as psycholooch ha je dochs wol wat belangrikers oan 'e holle. Sa as er my dan oansjocht, pypke oan, mei syn kroltsjes, en syn leave freonlike eagen.
 
Yn dy tiid hie myn man freondinnen. Soms hied er ien, soms twa tagelyk. Ik ha noait witten hoe't dat krekt siet, mar ik hie der in ôfgryslik fertriet fan. Ik ha dy froulju ek noait sjoen. Ik krige se oan 'e telefoan, want se bellen altyd op. Yn it begjin en foaral de earste kear, dat soks bart yn in houlik, tinke je, dat de wrâld fergiet en dy fergiet dan ek. Mar freonen fan him seinen, dat it allegearre niks foarstelde, dat dat saken wiene, dy't oeral, yn 'e bêste famyljes seinen se, foarkomme en dêr't je om laitsje moatte. Mar ik koe der de humor net fan ynsjen en skriemde my dei en nacht oan wetter, foaral as Janke kaam en alle brieven, dy't ús fertocht foarkamen, iepenmakke boppe de stoom fan in tsjettel. Sij wie dêr hiel handich yn. Letter krige myn man syn post op it Ynstitút, mar dan koe ik oan syn gesicht sjen as er thúskaam, hoe't it mei syn relaasje stie.

‘Hoe is it mei syn ferkearing?' dat frege ús mem, as dy middeis by my kaam om stikkene dingen wer hiel te meitsjen en ik oars neat die as suchtsje en teedrinke. Myn rêst wie fuort, ik koe nergens de kop mear by hâlde. Floris, leave Floris, ik ha der in ôfgrys­like hekel oan om al dizze rotdingen wer op te heakkeljen út dy modderpoel fan wat in houlik wêze kin. Mar hjir skine de belibbenissen út in mins omheech klaud wurde te moatten om straks wer sûn en normaal fierder te kinnen. Fred seit, dat it sa moat. No, hy is psycholooch, ik net. En ik wol ek net eigenwiis wêze, want sa stadichoan sjoch ik hoe't jim it dogge mei de minsken hjirre.

Sjouke wie net iens siik. Hy wie gewoan âld en fer­sliten. Hy koe oars net mear as op bêd lizze. Soms      siet er even op in stoel. Hy koe de iene foet noch krekt foar de oare krije, mar dan hienen je it ek hân. Hy wenne op himsels. Dy man hie hielendal neat op 'e hiele grutte wide wrâld, hoe is it mooglik. En altyd hied er yn dat húske wenne, hy woe der net út. Antine fersoarge him en as Antine ris fuort moast, die in oare frou it. Doe krige Antine in bern en doe mocht se net mear fan har man, en dat hearde ik by de kassa fan de Hema. Ik sei, dat ik wol op dy man passe woe. Sa kaam ik by Sjouke telâne. Ik gong der earst trije kear deis hinne, doe faker, en noch wer letter, fólle faker, wie ik der hast altyd.

‘Ik fyn it wol goed foar dy,' sei myn man, ‘ja, soks ferset de sinnen wat, do wurdst sa prakkesearderich, bist al in hiele oare Martha wurden as doe't ik mei dy troude.'

As ik net koe, naam Antine it wer fan my oer. Neat gjin problemen.

Moannen haw ik dy man fersoarge. It wie in tefreden baaske dy't noait sanike of seurde, maar bliid en o sa tankber wie foar wat it libben him noch jaan woe. En ik fûn it hearlik, dat ik út myn eigen hûs koe, dêr't allegearre dingen barden dy't ik net witte mocht. Myn man hie doe plannen om mei in sekere Saskia op reis te gean nei Noarwegen, foar it ien of oar ûndersiik. Ik wist al lang net mear mei hokke dingen myn man dwaande wie. Wy koenen der beide net fan sliepe, hy en ik.

En ik siet oan dat taffeltsje yn 'e keuken, myn plak, myn eigen plak, mei in boek of myn breidzjen, en in pot tee, smûk, gesellich en ik fielde my dêr bêst, hast lokkich as ik seach hoe skjin en himmel Sjouke         yn syn bêd lei, lekker glêd om it kin en ik hie noait tocht, dat ik noch ris in oare man as myn eigen skeare soe. Ik bin gjin ferpleechster fansels. Ik seach der, iderkear mear, tsjin oan as ik wer nei hûs ta moast, dêr't de spanningen my al op it tegelpaad temjitte kamen.

Kinsto no, nei dit ferhaal, Floris, der yn komme, wat foar in klap it foar my wie, doe't ik op in moarntiid seach, dat Sjouke stoarn op syn bêd lei? Earst woe ik it net leauwe, prate mysels yn, dat er útsliepte. Sei tsjin him, dat er noch wol even trochsliepe mocht, mar net te lang en ik sette teewetter op en loek de gerdinen iepen. Doe begûn ik op him te fûterjen, sei, dat er wekker wurde moast, oars wie de dei om foardat hy it wist en joech lytse klapkes op syn earmen en holle. Ik dronk kofje, makke in praatsje mei de post, helle in flesse molke en brij by de molkeman wei en dan stie ik wer by syn bêd en seach hoe fredich as hy der by lei. Om tolve oere iet ik myn brochje op yn 'e keuken en doe sloech my pas goed de skrik om it hert. Noait soe ik hjir sa mear sitte kinne, op dit plak, myn eigen plak en ik rekke hielendal oerstjoer. Fleach wer nei Sjouke ta en sei tsjin him, dat ik him net misse koe, dat ik him noadich hie, dat er my net yn 'e steek litte mocht, dat ik dat net oan him fer­tsjinne hie, dat ik net libje koe sûnder him, dat ik fan him hâlde.

Ik sei tsjin gjin mins dat er dea wie. Jûns die ik de gerdinen ticht, moarns wer iepen. Ik hong wask oan 'e line, syn pyama, in ûnderbroek, in himd, al reinde it, dat it easde. Kocht iten, sette de kontainer oan 'e dyk, siet nêst syn bêd de krante foar te lêzen, sa as wy dat altyd dien hienen. Op geregelde tiden lei ik             de tekkens wer rjocht en sette in fris glês wetter del. Besocht de aaklike deadse stilte, dy't der no wie yn 'e hûs, net te hearren. As ik nei hûs ta gong en de kaai omdraaide, sei ik tsjin mysels, dat ik nergens problemen mei hie. Myn grutste probleem wie doe trouwens om him dea allinnich achter te litten.

Oant op in moarntiid, dat Antine ynienen foar it keukenrút stie mei har bern en mei in hân nei har mûle betsjutte, dat se kaam te kofjedrinken. Foardat ik har der yn liet, sette ik de tsjettel mei wetter op 'e pit, doe makke ik de doar los fan it lytse hokje. Se wie al op reis nei de foardoar, mar ik woe har dêr net ha. En wy praten oer har bern, dat dat sa'n moaie namme hie: Ruth, en wy draaiden in sjekje en Antine frege: ‘Hoe is it mei him?' En ik sei: ‘Bêst,' en dat hope ik, want ik wist it fansels ek net. Nei har tredde kop kofje, sei Antine, dat se no ek even by him sjen woe, dêrfoar wie se kommen en ik koe har net keare.

‘Sis ik it no of sis ik it net?' tocht ik, mar Antine hie de doar fan de foarkeamer al iepen. Ik kaam achter har oan. Se bleau midden yn 'e keamer stean.

‘Hy is dea,' sei se sêft. Ik knikte.

‘Mar Martha, hoe lang al?' Se begûn oan myn skouder te lûken.

‘Ik rûkte it,' sei se en har lûd kaam út har noas wei.

‘Ik rûkte it al, noch foardat ik de doar iependien hie, en as ik dat sa sjoch, hy is net fan hjoed of juster sá. Martha, dit is freeslik. Deaden moatte binnen fiif dagen oan 'e kant.'

‘O,' sei ik, ‘dat wist ik net, dat dat moat.'

Antine is in poerbêste meid, mar se kin gjin geheimen bewarje, gjin kertier. Ik woe it har útlizze, it hoe en it wêrom, mar foardat ik myn mûle iependwaan koe, belle se de dokter op, dy't sa út syn sprekoere weistapte om by Sjouke te kommen. En dat kaam fansels no op in pear minuten net mear oan.

Hoe'n drokte as doe iderien makke, de plysje derby en noch in dokter. Alles wat ik dien hie, hie fout en ferkeard west en se twivelen oan myn ferstanlike fermogens en der kaam sels noch in advokaat oan te pas en wy krigen minsken fan kranten oan 'e doar en Sjouke, dêr't oan dy tiid ta noch gjin mins nei omsjoen hie, stie op alle foarpagina's.

Sa hat dat doe west, Floris, mar dêr hoege wy dochs no net wer oer te begjinnen? Wy binne der no oer útpraat.
                                                                                                                                                                                                        
                                                 
Gelokkige mominten

‘Sjoch, Martha, no moat der al ris wat komme.’

‘Ja,’ sei ik en seach nei bûtendoar. De wrâld wie wol sa ôfgryslike fol mei griene kleuren en it iene grien wie wer sa hiel oars as it oare. En dat beweegde en die mar allegearre. Nei dagen fan hiel waarm waar, doe’t alles deastil stie te stean en wy ek te sleau wienen om in poat út te stekken, wie it hjoed oars. De loft wie net mear blau, mar grizich en it waaide, libben yn ’e brouwerij en ik waard der tige ûnrêstich fan, krige der einepikefel fan op myn rêch en op myn billen.

Linda wie stean gongen, kuiere wat op en del, mei de hannen yn ’e bûsen fan har ljochtgriene simmerbroek, skodde har reade krollen nei achteren, seach my oan: ‘Sa slim is it dochs net, wat ik dy freegje, wol?’

‘Ik bewûnderje dyn geduld, Linda,’ sei ik.

‘Dêr freegje ik net om.’ Se hie deselde goudreinette-eagen as myn dochter.

Ik seach nei it plafond. By myn toskedokter sieten der ek fan dy gatsjes yn, ik besocht se altyd te tellen en dat slagge my noait.

‘Fansels,’ sei ik, ‘hawwe der gelokkige mominten west, fansels.’

